BEGRUNDELSE

1. BAGGRUND FOR FORSLAGET

I traktaten om Den Europæiske Unions funktionsmåde (TEUF) skelnes der mellem på den ene side de beføjelser, der tillægges Kommissionen til at vedtage almengyldige ikke-lovgivningsmæssige retsakter, der udbygger eller ændrer visse ikke-væsentlige bestemmelser i den lovgivningsmæssige retsakt, jf. nævnte traktats artikel 290, stk. 1, (delegerede retsakter), og på den anden side de beføjelser, der tillægges Kommissionen til at vedtage ensartede betingelser for gennemførelse af Unionens juridisk bindende retsakter, jf. traktatens artikel 291, stk. 2, (gennemførelsesretsakter).

I forbindelse med tilpasningen af forordning (EF) nr. 2173/2005[1] til de nye regler i TEUF er de beføjelser, som Kommissionen tillægges i henhold til nævnte forordning, blevet opdelt i foranstaltninger, der har karakter af henholdsvis gennemførelse og delegation.

Efter denne opdeling er der udarbejdet et forslag til ændring af forordning (EF) nr. 2173/2005.

Ifølge traktatens artikel 290 giver lovgiver Kommissionen til opgave at udbygge eller ændre visse ikke-væsentlige elementer i nævnte forordning.

Kommissionen kan derfor vedtage delegerede retsakter med det formål at revidere fritagelsen af træprodukter af arter, der er anført i bilag A, B og C til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed[2]. Kommissionen har endvidere beføjelse til at vedtage gennemførelsesbestemmelser for anvendelsen af artikel 5. Kommissionen kan ved hjælp af delegerede retsakter også ændre listen i bilag I over partnerlande og deres udpegede licensmyndigheder, listen i bilag II over træprodukter, for hvilke FLEGT-licensordningen finder anvendelse uanset partnerland og listen i bilag III over træprodukter, for hvilke FLEGT-licensordningen kun finder anvendelse i de tilsvarende partnerlande.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Der var ikke behov for høring af interesserede parter eller konsekvensanalyser.

3. JURIDISKE ASPEKTER AF FORSLAGET

· Resumé af forslaget

Forslaget har til formål at fastlægge de delegerede beføjelser, som Kommissionen tillægges i henhold til Rådets forordning (EF) nr. 2173/2005, og at fastsætte proceduren for vedtagelsen af disse retsakter.

· Retsgrundlag

Artikel 207, stk. 2, i traktaten om Den Europæiske Unions funktionsmåde.

· Nærhedsprincippet

Forslaget hører under Den Europæiske Unions enekompetence.

· Proportionalitetsprincippet

Eftersom forslaget tager sigte på at ændre allerede eksisterende foranstaltninger i Rådets forordning (EF) nr. 2173/2005, er spørgsmålet om proportionalitet ikke relevant.

· Reguleringsmiddel/reguleringsform

Foreslået reguleringsmiddel: Europa-Parlamentets og Rådets forordning.

Andre midler ville ikke være hensigtsmæssige af følgende grund: En forordning skal ændres ved en forordning.

4. VIRKNINGER FOR BUDGETTET

Denne foranstaltning medfører ikke yderligere udgifter for EU.

2013/0010 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 2173/2005 om indførelse af en FLEGT-licensordning for import af træ til Det Europæiske Fællesskab

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure og

ud fra følgende betragtninger:

(1) Rådets forordning (EF) nr. 2173/2005[3] tillægger Kommissionen beføjelser til at gennemføre visse af nævnte forordnings bestemmelser.

(2) Som følge af, at traktaten om Den Europæiske Unions funktionsmåde er trådt i kraft, bør de beføjelser, Kommissionen har fået tillagt i henhold til forordning (EF) nr. 2173/2005, bringes i overensstemmelse med artikel 290 og 291 i TEUF.

(3) For at kunne anvende visse bestemmelser i forordning (EF) nr. 2173/2005 bør Kommissionen i overensstemmelse med artikel 290 i TEUF (traktaten om Den Europæiske Unions funktionsmåde) tillægges beføjelser til at vedtage delegerede retsakter med hensyn til revision af fritagelsen af træprodukter af arter, der er anført i bilag A, B og C til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed[4], vedtage gennemførelsesbestemmelser for artikel 5 i forordning (EF) nr. 2173/2005 og ændre forordningens bilag I, II og III. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og passende fremsendelse af relevante dokumenter til Europa-Parlamentet og Rådet.

(4) For at sikre ensartede betingelser for gennemførelse af denne forordning bør Kommissionen tillægges gennemførelsesbeføjelser, så den kan vurdere og godkende eksisterende ordninger, der garanterer lovligheden og en pålidelig sporing af træprodukter, som eksporteres fra partnerlande, for at se, om disse ordninger kan udgøre grundlaget for en FLEGT-licens. Beføjelserne bør udøves i overensstemmelse med artikel 5 i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[5].

(5) Forordning (EF) nr. 2173/2005 bør derfor ændres i overensstemmelse hermed —

VEDTAGET DENNE FORORDNING:

Artikel 1

Forordning (EF) nr. 2173/2005 ændres således:

1) Artikel 4, stk. 2 og 3, affattes således:

"2. For at skaffe den nødvendige vished for de omfattede trævarers lovlighed vurderer Kommissionen eksisterende ordninger, der garanterer lovligheden og en pålidelig sporing af træprodukter, der eksporteres fra partnerlande, og vedtager gennemførelsesretsakter for at godkende ordningerne. Disse gennemførelsesretsakter vedtages efter undersøgelsesproceduren, jf. artikel 11, stk. 3.

De af Kommissionen godkendte ordninger kan udgøre grundlaget for en FLEGT-licens.

3. Træprodukter af arter, der er anført i bilag A, B og C til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed[6], fritages for kravene i denne artikels stk. 1.

Kommissionen tillægges beføjelser til at vedtage delegerede retsakter i overensstemmelse med artikel 11a for at revidere denne fritagelse."

2) Artikel 5, stk. 9, affattes således:

"9. Kommissionen tillægges beføjelser til at vedtage delegerede retsakter i overensstemmelse med artikel 11a for at fastsætte gennemførelsesbestemmelser for anvendelse af denne artikel."

3) Artikel 10 affattes således:

"Artikel 10

1. Kommissionen tillægges beføjelser til at vedtage delegerede retsakter i overensstemmelse med artikel 11a for at ændre listen i bilag I over partnerlande og deres udpegede licensmyndigheder.

2. Kommissionen tillægges beføjelser til at vedtage delegerede retsakter i overensstemmelse med artikel 11a for at ændre listen i bilag II over træprodukter, for hvilke FLEGT-licensordningen finder anvendelse. Kommissionen vedtager disse ændringer under hensyntagen til gennemførelsen af FLEGT-partnerskabsaftalerne. Sådanne ændringer omfatter varekoder i form af en firecifret position eller en sekscifret underposition i den gældende udgave af bilag I til det harmoniserede varebeskrivelses- og varenomenklatursystem.

3. Kommissionen tillægges beføjelser til at vedtage delegerede retsakter i overensstemmelse med artikel 11a for at ændre listen i bilag III over træprodukter, for hvilke FLEGT-licensordningen finder anvendelse. Kommissionen vedtager disse ændringer under hensyntagen til gennemførelsen af FLEGT-partnerskabsaftalerne. Sådanne ændringer omfatter varekoder i form af en firecifret position eller en sekscifret underposition i den gældende udgave af bilag I til det harmoniserede varebeskrivelses- og varenomenklatursystem og gælder kun for de tilsvarende partnerlande som anført i bilag III."

1) Artikel 11 ændres således:

a) Stk. 1 affattes således:

“1. Kommissionen bistås af Udvalget for Retshåndhævelse, God Forvaltningspraksis og Handel på Skovbrugsområdet (FLEGT). Dette udvalg er et udvalg som omhandlet i forordning (EU) nr. 182/2011."

b) Stk. 2 udgår.

c) Stk. 3 affattes således:

“3. Når der henvises til dette stykke, finder artikel 5 i forordning (EU) nr. 182/2011 anvendelse."

d) Stk. 4 udgår.

2) Som artikel 11a indsættes:

"Artikel 11a

Udøvelse af delegerede beføjelser

1. Kommissionen tillægges beføjelser til at vedtage delegerede retsakter på de i denne artikel fastlagte betingelser.

2. Kommissionen tillægges de i artikel 4, stk. 3, artikel 5, stk. 9 og artikel 10, stk. 1-3, nævnte beføjelser for en ubegrænset periode fra datoen for nærværende forordnings ikrafttræden.

3. Den i artikel 4, stk. 3, artikel 5, stk. 9, og artikel 10, stk. 1-3, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

5. En delegeret retsakt vedtaget i henhold til artikel 4, stk. 3, artikel 5, stk. 9, og artikel 10, stk. 1-3, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på initiativ af Europa-Parlamentet eller Rådet."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 347 af 30.12.2005, s. 1.

[2] EFT L 61 af 3.3.1997, s. 1.

[3] EUT L 347 af 30.12.2005, s. 1.

[4] EFT L 61 af 3.3.1997, s. 1.

[5] EUT L 55 af 28.2.2011, s. 13.

[6] EFT L 61 af 3.3.1997, s. 1.